Ifeanyichukwu Otuonye

**Ifeanyichukwu «Ifeanye» Otuonye** (født 27. juni 1994) er en friidrettsutøver fra Turks- og Caicosøyene som konkurrerer i lengdehopp og sprintløp. Hans fremste internasjonale meritt er sølv i lengdehopp (U20) under Junior-CAC-mesterskapet i friidrett 2012. 

Han innehar den nasjonale rekorden i lengdehopp for Turks- og Caicosøyene, på 7,87 meter, satt i 2015.

## Idrettskarriere
### 2010
Otuonye deltok i CARIFTA Games 2010, i U17-klassen. Han hadde da ikke fylt 16 år enda. I høydehopp hoppet han 1,98 og fikk sølv bak Ashani Wright fra Jamaica. Han deltok også i lengdehopp, der han kom på åttendeplass. 

### 2011
Han deltok i U20-klassen under CARIFTA Games 2011, kom der på sjetteplass i lengdehopp og tiendeplass i høydehopp. Han deltok også på 4 x 100 meter stafett, der Turks- og Caicosøyene kom på femteplass. 

I Samveldelekene 2011 for ungdom på Isle of Man kom Otuonye på tredjeplass i lengdehopp, og han deltok også på 200 meter der han ble slått ut i semifinalen.

### 2012
CARIFTA Games 2012 ble arrangert på Bermuda, og Otuonye deltok på 4 x 100 meter stafett, og fikk der bronse. Individuelt deltok han i lengdehopp, og fikk der en femteplass. 

Han deltok i Junior-CAC-mesterskapet i friidrett 2012 (det sentralamerikanske og karibiske mesterskapet i friidrett), og fikk sølv bak Clive Pullen fra Jamaica. Otuonye hoppet her 7,18 meter. Han deltok også i høydehopp, men fikk ingen gyldige hopp  

### 2013
Innendørs deltok han i Big 12 Championships, der han fikk sølv i lengdehopp og kom på sjetteplass i tresteg. I tillegg løp han på Kansas State Universitys stafettlag som kom på fjerdeplass på 4 x 400 meter stafett. 

I Big 12 Championships utendørs kom han på sjetteplass i lengdehopp, og Kansas State kom på tredjeplass på 4 x 400 meter og åttendeplass på 4 x 100 meter stafett. Kansas State kom på åttendeplass på 4 x 100 meter og 13.-plass på 4 x 400 meter, og de kom på 18.-plass på 4 x 100 meter under NCAA-mesterskapet i friidrett.

Han deltok i U20-klassen i CARIFTA Games 2013, der Turks- og Caicosøyene fikk bronse på 4 x 100 meter stafett. Individuelt deltok han i lengdehopp, der han kom på fjerdeplass.  

### 2014
I Big 12 Championships innendørs i 2014 kom Kansas State på tredjeplass på 4 x 400 meter stafett. Individuelt kom han på 12.-plass i lengdehopp med 7,08 meter. Han satte ny nasjonal rekord i lengdehopp utendørs, med 7,43 meter.

Turks- og Caicosøyene deltok i Stafett-VM i friidrett 2014, men ble diskvalifisert på 4 x 200 meter for veksling utenfor vekslingssonen. 

Han deltok i Samveldelekene 2014, der han satte ny nasjonal rekord i lengdehopp med 7,47 meter, men ble slått ut i forsøksheatet. Turks- og Caicosøyene kom her på fjerdeplass på 4 x 400 meter stafett. I august kom han på niendeplass i lengdehopp under U23-NACAC-mesterskapet i friidrett, med 3,84 meter.

### 2015
Han deltok igjen i Big 12 Championships innendørs 2015, der han kom på åttendeplass i lengdehopp, og Kansas State kom på sjetteplass på 4 x 400 meter stafett. Utendørs forbedret han Turks- og Caicosøyenes nasjonale rekord i lengdehopp til 7,87 meter da han kom på femteplass i NCAA West Preliminary. Han kom på 11.-plass i NCAA-mesterskapet i friidrett, og ble kåret til *All-American* i lengdehopp, og USTFCCCA Midwest Field Athlete of the Year. I Big 12 Championships fikk han femteplass på 4 x 400 meter og sjuendeplass på 4 x 100 meter stafett.

I NACAC-mesterskapet i friidrett 2015 (det nordamerikanske, sentralamerikanske og karibiske mesterskapet i friidrett) fikk han bronse i lengdehopp med 7,71 meter. 

Han representerte landet sitt under VM i friidrett 2015 i Beijing, der han ble slått ut i kvalifiseringen i lengdehopp.

### 2016
Otuonye vant lengdehopp under Big 12 Championships innendørs, med 7,70 meter, og fikk sjuendeplass på 4 x 400 meter. I NCAA-mesterskapet innendørs kom han på 11.-plass i lengdehopp. Han fikk sølv i lengde under Big 12 Championships utendørs, med 7,74 meter. Han deltok også i VM i friidrett innendørs 2016, der han kom på 11.-plass. 

### 2017
Han representerte Turks- og Caicosøyene under VM i friidrett 2017, der han deltok på 200 meter. Han løp på 21,91 i forsøksheatet, som var 44. beste tid, og gikk ikke videre til semifinalen. 

## Referanser


## Eksterne lenker
* 
*  Profil hos All-Athletics 
*  Profil hos Samveldelekene 2014